ประกาศคณะกรรมการข้อมูลข่าวสารของราชการ เรื่อง กำหนดให้ข้อมูลข่าวสารเกี่ยวกับงานวิจัยที่ใช้เงินงบประมาณเป็นข้อมูลข่าวสารที่ต้องจัดไว้ให้ประชาชนตรวจดูได้ตามมาตรา 9 วรรคหนึ่ง (8) แห่งพระราชบัญญัติข้อมูลข่าวสารของราชการ พ.ศ. 2540

ประกาศคณะกรรมการข้อมูลข่าวสารของราชการ

ประกาศคณะกรรมการข้อมูลข่าวสารของราชการ
เรื่อง
กำหนดให้ข้อมูลข่าวสารเกี่ยวกับงานวิจัยที่ใช้เงินงบประมาณ
เป็นข้อมูลข่าวสารที่ต้องจัดไว้ให้ประชาชนตรวจดูได้ตามมาตรา
๙ วรรคหนึ่ง (๘)
แห่งพระราชบัญญัติข้อมูลข่าวสารของราชการ
พ.ศ. ๒๕๔๐[๑]

ด้วยพระราชบัญญัติข้อมูลข่าวสารของราชการ พ.ศ. ๒๕๔๐ มาตรา ๙
วรรคหนึ่ง (๘) บัญญัติให้อำนาจคณะกรรมการข้อมูลข่าวสารของราชการกำหนดข้อมูลข่าวสารอื่นที่หน่วยงานของรัฐต้องจัดให้มีไว้ให้ประชาชนตรวจดูได้
 ทั้งนี้
ตามหลักเกณฑ์และวิธีการที่คณะกรรมการข้อมูลข่าวสารของราชการกำหนด

อาศัยอำนาจตามความในมาตรา
๙ วรรคหนึ่ง (๘) แห่งพระราชบัญญัติข้อมูลข่าวสารของราชการ พ.ศ. ๒๕๔๐
คณะกรรมการข้อมูลข่าวสารของราชการจึงกำหนดให้ข้อมูลข่าวสารเกี่ยวกับงานวิจัยที่ใช้เงินงบประมาณที่หน่วยงานของรัฐได้ทำการศึกษาวิจัย
หรือมีอยู่ในความครอบครองดูแล ตามอำนาจหน้าที่ของหน่วยงาน
เป็นข้อมูลข่าวสารที่หน่วยงานของรัฐต้องจัดให้มีไว้ให้ประชาชนเข้าตรวจดูได้ตามมาตรา
๙ วรรคหนึ่ง (๘) แห่งพระราชบัญญัติข้อมูลข่าวสารของราชการ พ.ศ. ๒๕๔๐  ทั้งนี้ ตามหลักเกณฑ์และเงื่อนไข ดังต่อไปนี้

ข้อ
๑  ในประกาศนี้
งานวิจัย หมายความว่า การค้นคว้าและพัฒนาความรู้ตามแนวทางของแต่ละศาสตร์
โดยมีจุดมุ่งหมายของการดำเนินงานอย่างเป็นระบบที่ชัดเจนเพื่อให้ได้ผลลัพธ์ตามที่คาดหวังในระยะเวลาที่กำหนดและมีการบริหารจัดการผ่านกิจกรรมที่ทำให้บรรลุวัตถุประสงค์อย่างมีประสิทธิภาพ
และเกิดประโยชน์สูงสุดในการสร้างองค์ความรู้ใหม่ทั้งระดับพื้นฐานและประยุกต์ใช้ ซึ่งนำไปสู่ความก้าวหน้าทางวิชาการหรือเกิดประโยชน์เพื่อการพัฒนาประเทศในทุกด้าน
 ทั้งนี้ การจ้างที่ปรึกษาของส่วนราชการต่าง
ๆ เพื่อปฏิบัติงานที่มีลักษณะดังกล่าว ให้ถือเป็นงานวิจัยตามประกาศฉบับนี้ด้วย
เงินงบประมาณ หมายความว่า เงินงบประมาณตามกฎหมายว่าด้วยงบประมาณรายจ่าย กฎหมายว่าด้วยวิธีการงบประมาณ
กฎหมายเกี่ยวด้วยการโอนงบประมาณ หรือกฎหมายว่าด้วยเงินคงคลัง เงินซึ่งหน่วยงานของรัฐได้รับไว้โดยได้รับอนุญาตจากรัฐมนตรีให้ไม่ต้องนำส่งคลังตามกฎหมายว่าด้วยวิธีการงบประมาณ
และเงินซึ่งหน่วยงานของรัฐได้รับไว้โดยไม่ต้องนำส่งคลังเป็นรายได้แผ่นดินตามกฎหมาย
และให้หมายความรวมถึงเงินกู้ และเงินช่วยเหลือด้วย

ข้อ
๒  ให้หน่วยงานของรัฐดำเนินการจัดให้มีข้อมูลข่าวสารสำหรับการสืบค้นเกี่ยวกับงานวิจัยที่ใช้เงินงบประมาณที่หน่วยงานของรัฐได้ทำการศึกษาวิจัย
หรือมีอยู่ในความครอบครองดูแลตามอำนาจหน้าที่ของหน่วยงานของรัฐไว้ให้ประชาชนเข้าตรวจดูได้
โดยอย่างน้อยต้องมีรายละเอียด ดังต่อไปนี้
ก.
ชื่อหรือหัวข้อเรื่องงานวิจัย
ข.
รายชื่อผู้ทำงานวิจัย ซึ่งรวมถึงที่ปรึกษาและผู้ช่วยทำงานวิจัยด้วย
ค.
วิธีการจ้างทำงานวิจัย
ง.
จำนวนเงินตามสัญญารับงานวิจัย
จ.
ระยะเวลาดำเนินงานวิจัย

ข้อ
๓  การดำเนินการตามข้อ ๒
ให้จัดทำในรูปแบบหนังสือ เอกสาร หรือข้อมูลอิเล็กทรอนิกส์ ซึ่งประชาชนสามารถเข้าตรวจดูได้
ณ สถานที่ที่หน่วยงานของรัฐจัดให้ตามประกาศคณะกรรมการข้อมูลข่าวสารของราชการ
เรื่อง หลักเกณฑ์และวิธีการเกี่ยวกับการจัดให้มีข้อมูลข่าวสารของราชการไว้ให้ประชาชนเข้าตรวจดู
ลงวันที่ ๒๔ กุมภาพันธ์ ๒๕๔๑
และโดยช่องทางการเผยแพร่ข้อมูลอิเล็กทรอนิกส์ของแต่ละหน่วยงานตามความเหมาะสม  ทั้งนี้ ให้ดำเนินการให้แล้วเสร็จภายใน ๙๐
วัน นับแต่วันที่มีประกาศฉบับนี้

ประกาศ ณ วันที่ ๑๘
มกราคม พ.ศ. ๒๕๖๐
ออมสิน  ชีวะพฤกษ์
รัฐมนตรีประจำสำนักนายกรัฐมนตรี
ประธานกรรมการข้อมูลข่าวสารของราชการ

พิมพ์มาดา/ปริยานุช/จัดทำ
๒๘ กุมภาพันธ์
๒๕๖๐

[๑] ราชกิจจานุเบกษา
เล่ม ๑๓๔/ตอนพิเศษ ๕๘ ง/หน้า ๒๙/๒๔ กุมภาพันธ์ ๒๕๖๐